དྲུང་པ་རྣམ་གྲོལ་བཟང་པོ་ལ་བསྟོད་པ། ༅།། ཤྲཱི་ཡ་སེསྟུ། རྣམ་མང་དུས་གསུམ་རྒྱལ་བའི་མཁྱེན་བརྩེ་ཀུན། །གཅིག་བསྡུས་གཤེས་གཉེན་མཆོག་གི་སྐུར་བསྟན་ནས། །སྨིན་གྲོལ་བཟང་པོའི་ཕྲིན་ལས་རྒྱ་ཆེན་གྱིས། །ཐུབ་པའི་བསྟན་པ་སྤེལ་མཛད་ཁྱོད་ཕྱག་འཚལ། །རྣམ་དག་གཞུང་ལ་ཐོས་སྦྱངས་མཐར་ཕྱིན་ཞིང། །བསྟན་འཛིན་མཁས་པའི་བྱ་བ་རྣམ་གསུམ་གྱིས། །གྲོལ་བའི་ལམ་སྟོན་ཕན་དགོངས་བཟང་པོ་ཡིས། །འགྲོ་མང་འདྲེན་པར་མཛད་པ་ཁྱོད་ཕྱག་འཚལ། །རྣམ་པར་ཕྱེ་བའི་མདོ་སྔགས་ཚིག་དོན་རྣམས། །ཟུང་འབྲེལ་སྟོན་ལ་ངལ་བ་མི་མངའ་ཞིང། །གཞན་ལ་ཕན་དགོངས་འཆིང་བ་ལས་གྲོལ་བའི། །ཕྲིན་ལས་བཟང་པོའི་མགོན་གྱུར་ཁྱོད་ཕྱག་འཚལ། །རྣམ་པ་མཐའ་ཡས་མན་ངག་རྒྱ་མཚོའི་མཛོད། །སྐྱེས་གྲོལ་སེམས་ཉིད་ལྷན་སྐྱེས་ཡེ་ཤེས་ལ། །སྐལ་བཟང་འགོད་པར་མཛད་པའི་ཐུགས་རྗེ་ཅན། །གྲུབ་པའི་དབང་པོར་གྱུར་པ་ཁྱོད་ཕྱག་འཚལ། །རྣམ་གཡེང་འདུ་འཛིའི་དྲི་མ་རིང་སྤངས་ནས། །ཆགས་སྡང་མདུད་གྲོལ་དབེན་པའི་བས་མཐའ་རུ། །མཁས་བཙུན་བཟང་པོའི་རིང་ལུགས་སྐྱོང་མཛད་པའི། །བསྔགས་འོས་སྐྱེས་བུ་མཆོག་དེར་མགོས་ཕྱག་འཚལ། །རྣམ་ཀུན་མཛད་པས་དལ་འབྱོར་དོན་ཡོད་ཅིང། །སྨིན་དང་གྲོལ་བའི་བཤད་སྒྲུབ་བཟང་པོ་ཡིས། །ཉིན་མཚན་ཡོངས་སུ་འདའ་བའི་ལེགས་བྱས་ཅན། །སྨོན་ལམ་མཐར་ཕྱིན་གྱུར་པ་ཁྱོད་ཕྱག་འཚལ། །རྣམ་དཀར་དགེ་བ་ཇི་སྙེད་ཡོང་བའི་མཐུས། །འགྲོ་བ་སྣ་ཚོགས་རང་གྲོལ་ཕན་བདེ་ཡིས། །འདི་ཕྱི་ཀུན་ཏུ་བདེ་བའི་ལམ་བཟང་པོ། །འབད་མེད་ལྷུན་གྱིས་གྲུབ་པ་ཉིད་གྱུར་ཅིག །ཚིགས་བཅད་རེ་རེར་མཚན་སྤེལ་ཏེ། གྲོལ་མཆོག་གི་བློ་མཚོ་ལས་སོ། །